***1.*** ***Кратка обобщена информация за осъществената контролна дейност за месец октомври 2019 г. и резултати от извършената контролна дейност.***

 През месец октомври 2019 г. служителите от „Контрол и охрана“ в дирекциите на националните паркове са извършили 657 броя проверки на 258 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1954 броя. Съставени са 9 броя актове за установяване на административни нарушения (АУАН) и са дадени 6 предписания. Издадени са 23 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Във връзка с осъществяване на контролната дейност на територията на Национален парк „Пирин“ за месец октомври 2019 г., служителите паркова охрана са извършили общо 217 броя проверки на обекти, собственици, ползватели, посетители и паркова инфраструктура, за които са съставени предупредителни и констативни протоколи с общ характер.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 493 броя.

През отчетния период е съставен е 1 брой констативен протокол за установяване на административно нарушение за незаконна паша от неизвестен извършител в ПУ „Баюви Дупки“ и 1 брой констативен протокол за установяване на административно нарушение срещу неизвестен извършител за незаконна сеч (прочистване на пътека от клони и храсти) в ПУ „Каменица“.

През месеца, на база констатирано нарушение през месец септември е издаден акт за установено административно нарушение за незаконна паша на ползвател с издадено разрешително за паша, който пашува в друг район. На база на съставеният акт е издадено наказателно постановление с наложена санкция от 500лв. Същото е обжалвано в законоустановения срок.

За направените 217 броя проверки за отчетния период са съставени 215 броя констативни протоколи и 2 броя констативни протоколи за установяване на административно нарушение. На сгради и съоръжения намиращи се извън границите на концесията са извършени 4 броя проверки, 85 броя са проверките на ползвателите на пасища, 7 броя са проверките по разрешителни и съгласувателни заповеди на директора на Дирекция „Национален парк Пирин“ и други проверки.

През месеца са извършени общо 75 броя извънредни проверки по заповеди на директора на НП „Пирин“, за които са съставени констативни протоколи. От тях най-голям брой проверки/инструктажи - 64 броя са извършени съгласно Заповед № РД-83/29.07.2019 г. на директора на Д“НП Пирин“ и Заповед № РД-586/24.07.2019 г. на министъра на околната среда и водите, на собственици, ползватели и посетители във връзка с утежнената епизоотична обстановка в страната, свързана с регистрираните случаи на африканска чума по дивите прасета.

По Заповед № РД-26/01.03.2018 г. на директора на ДНП „Пирин“ за недопускане на незаконна сеч, са съставени 10 броя констативни протоколи.

При проверките, осъществявани от парковата охрана и отразявани в дневниците им, най-голям брой са реализирани във връзка незаконната сеч и извоз на дървесина - 162 броя. Тези, свързани с бракониерство са 149 броя, 31 броя проверки са извършени за незаконен риболов, 19 броя са свързани със замърсяване на защитената територия, 16 броя проверки – за незаконна паша, 6 броя във връзка с наличието/липсата на табели и тяхното състояние. 1 брой за палене на огън. 7 броя– за каране МПС, за бране на гъби и лечебни растения – 1брой, а за наличие на умрели животни във връзка с възникналата епизоотия от африканска чума по свинете са извършени 97 броя проверки.

В резултат от дейността на служителите паркова охрана в Дирекция „Национален парк Пирин“ през месец юли и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Няма констатирани случаи на бракониерство (лов и незаконен риболов), освен незаконна сеч (прочистване на пътека от клони и храсти) в ПУ „Каменица“ от неизвестен извършител.

3. Не са констатирани замърсявания, както около хижите, заслоните, така и около кътовете за отдих и местата за бивакуване.

4. При направените проверки на табели и информационни табла, палене на огън, не са констатирани нарушения. При необходимост са извършени подмяна и ремонт.

5. На всички ползватели и посетители се предоставя информация във връзка с правилата за поведение в Национален парк „Пирин“, местата за бивакуване, хижи, туристически маршрути. С цел превенция са съставени протоколи.

6. Всички пътища на територията на Парка са проходими, а там където са констатирани паднали и надвиснали дървета, които да възпрепятстват преминаването са премахнати в съответствие с „*Инструкция за реда и начина на извършване на ПВД- дейности, със съпътстващ добив на дървесина от местното население и възлагането на дърводобив на трето лице, когато добитата дървесина остава собственост на третото лице или на „Д НП Пирин*““. Местата на падналите и нависналите дървета са включени в „Оценката на състоянието на горските екосистеми за НП “Пирин за 2019 г.“.

7. Създадена е незабавна организация и са направени проверки по постъпили сигнали за нерегламентирани дейности на територията на Национален парк „Пирин“.

8. През месец октомври, служителите паркова охрана на Д“НП Пирин“ взеха участие в потушаването на пожара под връх „Капатник“ на територията на Национален парк“Рила“.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец октомври 2019 г., служителите „Паркова охрана и контрол“ са извършили общо 221 бр. проверки, за които са съставени предупредителни и констативни протоколи, 24 бр. от тях са за сгради, водохващания и други съоръжения, 197 бр. проверки по разрешителни и съгласувателни заповеди на директора на Дирекция „Национален парк Рила“ и други проверки. За същия период, служителите, на които е поверена охраната на защитените територии, са осъществили общо 984 бр. проверки, отразени в предоставените им дневници по образец, като 387 бр. за отдел „КО-Юг“ и 597 бр. за отдел „КО-Север“. Има съставени 4 бр. констативни протоколи за установяване на административно нарушение за нерегламентирано движение на кросови мотори, незаконен риболов, бивакуване и конен туризъм на територията на Национален парк „Рила“.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

От направените общо 221 броя проверки за отчетния период, покрити с констативни и предупредителни протоколи, 192 бр. са планирани, а 29 бр. - извънредни. Извършени са 24 бр. проверки на сгради и съоръжения, намиращи се на територията на Националния парк и Резерват „Риломанастирска гора“, а 197 бр. са по съгласувателни и разрешителни заповеди, издадени от директора на Дирекция „Национален парк Рила“ и други.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина – 286 бр. Тези, свързани с бракониерство са 152 бр., 67 бр. проверки са извършени във връзка със състоянието на реките и езерата и незаконен риболов, 29 бр. са свързани със замърсяване на защитената територия, 41 бр. проверки - по границите на Национален парк „Рила“ и резерватите с държавните горски стопанства и общини, 23 бр. на пътища и пътни съоръжения, 20 бр. във връзка с наличието/липсата на табели и тяхното състояние.

56 бр. от извършените проверки са относими към състоянието на екопътеките и кътовете за отдих и бивакуване и 32 бр. на туристически пътеки. 28 проверки са направени за състоянието на ВиК и други водопреносни съоръжения на територията на Парка, 23 бр. за паленето на огън извън определените за тази цел места, 36 бр. на хижи и заслони, 29 бр. – МПС, 4 бр. проверки на туристи, 8 бр. на електропроводи, попадащи на територията на НП „Рила“, ведомствени сгради – 31 бр. Проверки на пасища - 42 бр., билки, гъби и лечебни растения – 3 бр. и проверки по издадени заповеди на директора на Дирекция „НП Рила“, извън посочените в констативни/предупредителни протоколи -17 бр, за сенокос – 1 бр.

През месец октомври 2019 г. има съставени 4 бр. констативни протоколи за установяване на административно нарушение. Няма съставени АУАН. Издадени са 6 бр. наказателни постановления за налагане на административни санкции.

През отчетния период, служителите „Паркова охрана и контрол“, взеха участие в гасенето на възникнал на територията на Парка пожар, който е засегнал площ от 600 дка, от които 200 дка иглолистна гора и 400 дка високопланинска храстова растителност и незалесени площи.

В изпълнение на Заповед № РД-591/26.07.2019 г. на министъра на околната среда и водите за предприемане на мерки за предотвратяване на африканска чума по свинете, ежеседмично се изготвят и предоставят сведения за числеността на дивата свиня на територията на Националния парк по описи в дневниците от ежедневните обходи на служителите „Паркова охрана и контрол“ и наблюдение на калища.

В рамките на мерките са заложени и се използват три броя капани за диви свине.

В резултат от дейността на служителите „ПОК“ през месец октомври и засиления превантивен контрол могат да се отбележат следните резултати:

1. По всички съставени предупредителни протоколи се извършват последващи проверки и се следи за спазване на предписанията, посочени в тях.

2. Съставени са констативни протоколи за установяване на административно нарушение за незаконен риболов, нерегламентирано движение на кросови мотори, бивакуване, извън определените за тази цел места в защитената територия.

3. Взети са мерки за възстановяване и подновяване на повредени табели и информационни табла, както и опресняване на маркировката по туристически пътеки.

4. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция на някой от тях са съставени протоколи.

5. Местата, на които са установени паднали/надвиснали дървета по пътищата в Парка, са прочистени.

**2.3. НП „Централен Балкан“ (НПЦБ)**

През месец октомври 2019 г. служителите от отдел Контрол и охрана (КО) в Дирекция „Национален парк Централен Балкан“ (ДНПЦБ) са извършили 219 бр. проверки на обекти, собственици, ползватели, посетители и паркова инфраструктура, като са съставени 218 констативни протокола и 1 бр. предупредителен протокол. Проверени са общо 218 бр. обекта, от които 17 бр. инфраструктурни.

Получени и проверени са 2 бр. сигнала от граждани, като резултатите са отразени в 2 бр. констативни протокола. Извършени са 5 бр. проверки във връзка с издадени съгласувателни писма, като са съставени 5 бр. констативни протокола в резултат от тях. Издадени са 16 бр. наказателни постановления,

Срещу физически лица са съставени 8 бр. акта за установяване на административни нарушения, които по видове нарушения, са както следва: 6 бр. за паркиране на МПС извън определените и обозначени паркинги със свободен достъп на територията на НПЦБ без писмено съгласуване от ДНПЦБ и 2 бр. за движение на МПС извън определените и обозначени пътища със свободен достъп на територията на НПЦБ без писмено съгласуване от ДНПЦБ.

Издадени са 9 бр. съгласувателни писма по реда на §7 от ПЗР на ЗЗТ.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 477 бр.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през октомври 2019 г. бяха: превантивен и текущ контрол по отношение предотвратяване и установяване на нарушения свързани с посегателства върху горските територии, ловното бракониерство, нерегламентирана паша на домашни животни, нерегламентирано движение с МПС, контрол по състоянието на парковата инфраструктура, както и последващ контрол на съгласувани дейности в защитената територия. Основен приоритет отново беше противопожарната готовност с оглед повишената пожарна опасност в парка. Основните групи потенциални нарушители, върху които беше фокусирано вниманието на парковата охрана, бяха ловните и дърводобивните бракониери, водачите на МПС, ползвателите на пасища, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите, където е концентриран интереса на ловните бракониери, такива през които преминават маршрути за офроуд, иманярски райони и райони традиционно рискови за посегателства върху горския фонд.

Проведените контролно-охранителни мероприятия с превантивен характер допринесоха за липсата на съществени нарушения на територията на деветте резервата в границите на парка, а и на двата извън нея – ПР Чамджа и Р Еленова гора. В резултат на положените усилия по овладяване на проблема с нерегламентираното движение с МПС, през месеца на територията на НПЦБ, беше регистриран чувствителен отлив на такъв тип нарушители.

С цел успешно противодействие на заплахите, при осъществяване на контролната и охранителна дейност, стратегическото планиране на мероприятията по охрана и контрол, беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* райони с висок степен на риск за ловно бракониерство;
* зони в горски територии по границата на парка и около обекти разположени в парка – традиционно обект на дърводобивни посегателства;
* инфраструктурните обекти на територията на парка;
* райони с висока пожарна опасност;
* традиционните маршрути за незаконно движение с МПС;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите;

През месец октомври продължиха тридневните ежеседмични дежурства на служителите, съгласно подготвен график, в организираните Временни контролни пунктове (ВКП), ситуирани във важни от гледна точка на контролната и охранителна дейност места – ВКП Вежен, ВКП Дерменка и ВКП Смесите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това **не са допуснати съществени увреждания и загуби на биологично разнообразие.**

Приоритет за парковата администрация от гледна точка на контрола през октомври беше опазване на популациите на най-застрашените от гледна точка на бракониерския интерес видове – дива коза, благороден елен, мечка и вълк. Беше регистриран един случай на ловно бракониерство, като на 09.10.2019 г. в ПУ Стоките, ОУ Пеещи скали, м. Пеещи скали, около 18:40 часа служители чуват няколко изстрела, които се повтарят до около 19:15 часа, като в тъмната част на денонощието виждат два силуета. Организирана е акция за залавянето им, но нарушителите избягват в друга посока. На следващия ден е организирано претърсване на района, като са открити два убити млади елена, без да са взети трофеите или части от тях. По оперативна информация нарушителите са разполагали с прибори на нощно виждане. За случая е подаден сигнал в РП Севлиево и се води разследване.

С цел недопускане на подобни нарушения, в посочените охранителни участъци в ПУ Тъжа и ПУ Стоките е засилена охранителната дейност

Друг приоритет за парковата администрация от гледна точка на контрола през месец октомври 2019 г. бяха животновъдите – ползватели на пасища в парка, във връзка с осъществяваната от тях дейността по ползване на природен ресурс – паша на домашни животни. Основна част от направените проверки са свързани с освобождаване на пасищата. През месеца продължиха мероприятията по поддръжката на парковата и туристическа инфраструктура за осигуряване безопасността на посетителите. Отново бяха регистрирани отделни случаи, свързани с нарушена проходимост и създадена непосредствена заплаха за посетителите по туристическите маршрути в парка, при които парковата администрация реагира своевременно, като бяха извършени спешни дейности за почистване от клони, храсти, паднали дървета и камъни.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.